Na podlagi 58. člena in drugega odstavka 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE, v nadaljevanju ZJU) **Urad RS za makroekonomske analize in razvoj, Gregorčičeva 27, 1000 Ljubljana,** objavlja javni natečaj za uradniško delovno mesto za nedoločen čas

**VIŠJI SVETOVALEC, šifra delovnega mesta: 628, v Službi za splošne zadeve**

**Kandidati, ki se bodo prijavili na prosto delovno mesto, morajo izpolnjevati naslednje pogoje:**

* končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja), **vse** **smer Jeziki ali Izobraževanje učiteljev s predmetno specializacijo**;
* najmanj 5 let delovnih izkušenj;
* opravljeno obvezno usposabljanje za imenovanje v naziv (če izbrani kandidat usposabljanja nima opravljenega, ga bo moral opraviti najpozneje v enem letu od sklenitve pogodbe o zaposlitvi);
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot 6 mesecev;
* zoper njih ne sme biti ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino, če ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti ali magistrsko izobrazbo (2. bolonjska stopnja). Zahtevane delovne izkušnje se skrajšajo za eno leto v primeru, da ima kandidat opravljen pravniški državni izpit oziroma pravosodni izpit.

Za javne uslužbence, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja za imenovanje v naziv po 89. členu ZJU.

**Naloge delovnega mesta so:**

* sodelovanje pri oblikovanju sistemskih rešitev in drugih najzahtevnejših gradiv;
* samostojna priprava zahtevnih analiz, razvojnih projektov, informacij, poročil in drugih zahtevnih gradiv;
* prevajanje publikacij Urada in drugih besedil pretežno iz slovenskega v angleški jezik ter redakcija prevodov;
* usklajevanje dela s področja prevajanja in lektoriranja v okviru Urada;
* pridobivanje in usklajevanje pogodbenih prevajalcev in lektorjev;
* predlaganje in uvajanje terminoloških rešitev z ekonomskega področja;
* dajanje strokovnih mnenj in pobud s področja dela;
* priprava analiz in poročil s področja dela ter sodelovanje pri drugih tekočih nalogah Urada;
* sodelovanje v projektnih skupinah;
* poznavanje in spremljanje predpisov, razvojnih dokumentov in politik povezanih s področjem dela ter priprava strokovnih podlag za njihovo oblikovanje;
* dajanje strokovnih mnenj, predlogov, ukrepov in pobud;
* sodelovanje z domačimi in tujimi ustanovami povezanimi s področjem dela;
* organiziranje ustreznih oblik sodelovanja z drugimi organizacijskimi enotami in zunanjimi institucijami;
* uporaba in razvoj metodoloških orodij in informacijskih sistemov povezanih s področjem dela.

Željena znanja in sposobnosti za zasedbo delovnega mesta so:

* znanje dela z računalnikom
* višja raven znanja angleškega jezika
* znanje drugega tujega jezika

Prednosti pri izbiri imajo kandidati z/s:

* izkušnjami in znanjem s področja dela, kot izhaja iz nalog delovnega mesta;
* poznavanjem terminologije s področja dela UMAR oz. makroekonomije;
* odličnim jezikovnim znanjem (slovničnim in stilističnim) in tekočim pisnim izražanjem v angleškem in slovenskem jeziku;
* znanjem uporabe prevajalskih orodij (TRADOS).

Izbrani kandidat bo delo na delovnem mestu višji svetovalec opravljal v nazivu višji svetovalec II, z možnostjo napredovanja v naziv višji svetovalec I. Z izbranim kandidatom bo sklenjeno delovno razmerje za nedoločen čas, s polnim delovnim časom in šestmesečnim poskusnim delom. Izbrani kandidat bo delo opravljal na sedežu Urada RS za makroekonomske analize in razvoj, Gregorčičeva 27, Ljubljana.

Kandidati, ki ne bodo izpolnjevali natečajnih pogojev, se v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne bodo uvrstili v izbirni postopek.

***Prijava na prosto delovno mesto mora biti obvezno pripravljena na obrazcu*** "***Vloga za zaposlitev***"*,* ***ki je priloga tega javnega natečaja, z natančno izpolnjenimi vsemi rubrikami in izjavami.***

Prijava na prosto delovno mesto mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, pri kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta),
3. izjavo kandidata, da:

* je državljan Republike Slovenije,
* ima znanje uradnega jezika,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. izjavo kandidata, da za namen tega postopka dovoljuje Uradu RS za makroekonomske analize in razvoj pridobitev podatkov iz uradnih evidenc (če kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti  in veščine, ki jih je pridobil.

Kandidati pošljejo prijavo v pisni obliki na priloženem obrazcu "[**Vloga za zaposlitev**](http://www.mju.gov.si/fileadmin/mju.gov.si/pageuploads/mju_dokumenti/DOK/65_-_JN_-svetovalec_-_obrazec_.doc)" v zaprti ovojnici z označbo: **"1101-1/2021/1 - za javni natečaj – višji svetovalec - 628"**, na naslov: *Urad RS za makroekonomske analize in razvoj, Gregorčičeva 27, Ljubljana,* in sicer **do vključno 9. 2. 2021**.Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov: **gp.umar@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v roku 60 dni po zaključku javnega natečaja. Obvestilo o končanem postopku bo objavljeno na spletni strani Urada RS za makroekonomske analize in razvoj: http://www.umar.gov.si/o-umar/javna-narocila-in-razpisi/zakljuceno/ in na spletni strani GOV.SI: https://www.gov.si/zbirke/delovna-mesta/.

Informacije o javnem natečaju v zvezi z delovnim področjem daje mag. Sašo Stiković, sekretar, vodja Službe za splošne zadeve, tel. 01 478 10 09, v zvezi z izvedbo postopka javnega natečaja pa Vesna Ložar, sekretarka, tel. 01 478 10 87.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za moške in ženske.